钦定古今图书集成/明伦汇编/官常典/第752卷 > 贺逢圣〈子觐明 光明〉
## 钦定古今图书集成/明伦汇编/官常典/第752卷 > 贺逢圣〈子觐明 光明〉

按《明外史》本传：“逢圣，字克繇，江夏人。举于乡，家贫，就
应城教谕。万历四十四年，由殿试第二人，授翰林编
修。天启时，历官洗马。魏忠贤闻湖广生祠上梁文，出
逢圣笔，特诣之。逢圣曰：‘此借衔陋习耳。予安能数千
里外为人作文’？忠贤咈然去，诬以营求典试，削其籍。
庄烈帝即位，起故官。崇祯元年，累迁少詹事。遭外艰”，
庐墓三载。还朝，进詹事，拜礼部右侍郎，改吏部，进左。
寻擢礼部尚书。九年六月以本官兼东阁大学士，入
阁辅政。寻加太子太保，改文渊阁。温体仁罢归，张至
发为首辅，逢圣与善。给事中丁允元劾其“引宵人汪
应龙，诋斥正人高攀龙、左光斗”，而至发讦黄道周、逢
圣为属草，时论非之。十一年致政归，历陈道中所见
灾伤及邮传困敝状，报闻。十四年与周延儒同召还
朝。帝待之不如延儒远甚，充位而已。明年正月朔旦，
帝行“尊师”礼，揖辅臣皇极殿，逢圣亦与焉。屡疏引疾。
至六月得请。帝将增置阁臣，召延儒、逢圣等赐坐德
政殿。逢圣谢恩，大哭不止。驾移中极殿，诸辅臣随入
赐宴。逢圣复大哭，拜跪十数不已，众咸怪之。诏赐道
里费八十金、彩币四表里、大红蟒衣一袭，遣行人护
归。濒行疏谢，因救尚书李日宣等，帝优诏答焉。十六
年六月，张献忠围武昌，逢圣晨夕登陴，与士卒同饥
困。数日。城陷，亟诣楚王府邀与同死，不知王所在，遂
被贼执，叱之曰：“我朝廷大臣，若辈不得无礼！”贼麾使
去，乃北向五拜三稽首，投墩子湖死。妻危氏、子觐明，
子妇曾氏、陈氏，孙三人，皆从死。次子光明，自他所来
赴，亦死之。事定，有司觅其尸，阅八日颜色不变。福王
时，赠少傅，谥“文忠”，祭葬，荫子如制。逢圣居相位，无可
称，然生平苦节，自甘束修，砥行其学，以一念不起为
极。晚节一门殉难，洵不易所守云。